
DĖL KELIONĖS ORGANIZATORIAUS PRIEVOLIŲ ĮVYKDYMO UŽTIKRINIMO DRAUDIMO TAISYKLIŲ PATVIRTINIMO

2003 m. birželio 12 d. Nr. 756

Vilnius

Vadovaudamasi Lietuvos Respublikos turizmo įstatymo (Žin., 1998, Nr. 32-852; 2002, Nr. 123-5507) 7 straipsniu, Lietuvos Respublikos Vyriausybė nutaria:

1. Patvirtinti Kelionės organizatoriaus prievolių įvykdymo užtikrinimo draudimo taisykles (pridedama). 

2. Pavesti Valstybiniam turizmo departamentui prie Ūkio ministerijos ir pasiūlyti Lietuvos turizmo asociacijai iki 2003 m. spalio 1 d. inicijuoti Kelionių garantijų fondo įsteigimą, kuris užtikrintų visų sumokėtų pinigų už organizuotą turistinę kelionę ir turisto grąžinimo į pradinę turisto išvykimo vietą Lietuvos Respublikoje išlaidų grąžinimą turistui tais atvejais, kai šioms prievolėms įvykdyti nepakanka kelionės organizatoriaus prievolių įvykdymo laidavimo draudimo sumos.

3. Pripažinti netekusiais galios:

3.1.  Lietuvos Respublikos Vyriausybės 1999 m. gruodžio 22 d. nutarimą Nr. 1456 „Dėl Kelionės organizavimo paslaugų finansinių garantijų taisyklių patvirtinimo“ (Žin., 1999, Nr.110-3229);
3.2. Lietuvos Respublikos Vyriausybės 2002 m. balandžio 30 d. nutarimą Nr. 596 „Dėl Lietuvos Respublikos Vyriausybės 1999 m. gruodžio 22 d. nutarimo Nr. 1456 „Dėl Kelionės organizavimo paslaugų finansinių garantijų taisyklių patvirtinimo“ dalinio pakeitimo“ (Žin., 2002, Nr. 46-1753).

Ministras Pirmininkas
Algirdas Brazauskas

Ūkio ministras
Petras Čėsna

Patvirtinta

Lietuvos Respublikos Vyriausybės
2003 m. birželio 12 d. nutarimu Nr. 756

KELIONĖS ORGANIZATORIAUS PRIEVOLIŲ ĮVYKDYMO UŽTIKRINIMO DRAUDIMO TAISYKLĖS

I. BENDROSIOS NUOSTATOS

1. Kelionės organizatoriaus prievolių įvykdymo užtikrinimo draudimo taisyklės (toliau vadinama – Taisyklės) nustato kelionės organizatoriaus prievolių įvykdymo užtikrinimą kelionės organizatoriaus prievolių įvykdymo laidavimo draudimu, šio draudimo sumą, draudimo taikymo ir prievolių įvykdymo užtikrinimo kontrolės tvarką.

2. Šiose Taisyklėse vartojamos sąvokos:

Kelionės organizavimo paslaugų vartotojas – fizinis asmuo, kuris nusipirko ar perka organizuotą turistinę kelionę (turizmo paslaugų rinkinį) ir sudarė turizmo paslaugų teikimo sutartį (pagrindinė sutarties šalis), bet kuris kitas fizinis asmuo, kurio vardu pagrindinė sutarties šalis įsigyja organizuotą turistinę kelionę (turizmo paslaugų rinkinį), fizinis asmuo, įrašytas į turizmo paslaugų  teikimo sutartį (kitas paslaugų gavėjas), arba bet kuris kitas fizinis asmuo, kuriam pagrindinė sutarties šalis arba bet kuris iš kitų paslaugų gavėjų perduoda organizuotą turistinę kelionę (turizmo paslaugų rinkinį)  (toliau vadinama – kelionės organizatoriaus turistas).

Draudimo įmonė (draudikas) – įmonė, turinti Valstybinės draudimo priežiūros tarnybos prie Finansų ministerijos valdybos išduotą leidimą vykdyti kelionės organizatoriaus prievolių įvykdymo laidavimo draudimą (toliau vadinama – draudikas).

Draudėjas – kelionės organizatorius, sudaręs su draudiku sutartį ir privalantis mokėti draudimo įmokas.

Naudos gavėjas – Valstybinis turizmo departamentas prie Ūkio ministerijos (toliau vadinama – Turizmo departamentas), kuris šių Taisyklių nustatytomis sąlygomis įgyja teisę į draudimo išmoką.

Tretieji asmenys – kelionės organizatoriaus būsimieji turistai, kurių draudėjas nenurodo laidavimo draudimo sutartyje, tačiau kurie šių Taisyklių nurodytomis sąlygomis įgyja teisę į draudimo išmoką.

Kitos šiose Taisyklėse vartojamos sąvokos atitinka sąvokas, apibrėžtas Lietuvos Respublikos turizmo įstatyme (Žin., 1998, Nr. 32-852; 2002, Nr. 123-5507).

3. Lietuvos Respublikos įstatymų ir kitų norminių teisės aktų nustatyta tvarka įregistruota įmonė, įstaiga arba užsienio valstybės juridinio asmens filialas, prieš pradėdamas teikti kelionės organizavimo paslaugas, privalo įsigyti kelionės organizatoriaus prievolių įvykdymo laidavimo draudimą. Kelionės organizatoriaus prievolių įvykdymo laidavimo draudimas pagal šių Taisyklių 11 punkto sąlygas būtinas visą kelionės organizatoriaus pažymėjimo, išduoto Lietuvos Respublikos turizmo įstatymo nustatyta tvarka, galiojimo laiką ir dar 6 mėnesius – pasibaigus jo galiojimui. 

4. Kelionės organizatoriaus prievolių įvykdymo užtikrinimo draudimo nereikalaujama iš kelionės organizatoriaus, kai jis parduoda turinčių prievolių įvykdymo laidavimo draudimą kelionės organizatorių suorganizuotas turistines keliones (turizmo paslaugų rinkinius).

5. Asmenys, teikiantys kelionės organizavimo paslaugas ir veikiantys kaip kelionės organizatoriaus, neturinčio verslo vietos Lietuvos Respublikoje, tarpininkai, turisto atžvilgiu laikomi kelionės organizatoriumi ir privalo turėti kelionės organizatoriaus prievolių įvykdymo užtikrinimo draudimą šių Taisyklių nustatyta tvarka.

6. Draudikas neturi teisės atsisakyti sudaryti laidavimo draudimo sutartį, išskyrus tuos atvejus, kai kelionės organizatorius nesuteikė jam žinomos informacijos, reikšmingos draudimo rizikai įvertinti ir laidavimo draudimo sutarčiai sudaryti. Draudiko atsisakymas sudaryti sutartį gali būti ginčijamas Lietuvos Respublikos įstatymų nustatyta tvarka.

II. KELIONĖS ORGANIZATORIAUS PRIEVOLIŲ ĮVYKDYMO LAIDAVIMO DRAUDIMAS

7. Kelionės organizatoriaus prievolių įvykdymo laidavimo draudimo objektas yra turtiniai interesai, susiję su kelionės organizatoriaus prievolių tretiesiems asmenims (būsimiesiems turistams) pagal turizmo paslaugų teikimo sutartis įvykdymu.

8. Kelionės organizatoriaus prievolių įvykdymo laidavimo draudimo (toliau vadinama – laidavimo draudimas) objektas negali būti kurios nors rūšies kreditų ir paskolų grąžinimas.

9. Draudikas moka draudimo išmokas, užtikrindamas kelionės organizatoriaus prievolių įvykdymą  kelionės organizatoriaus turistams, jeigu pats kelionės organizatorius savo prievolių (dalies ar visų) neįvykdytų ar negalėtų įvykdyti šių Taisyklių 40 punkte nustatytais atvejais dėl šių priežasčių (draudiminių įvykių):

9.1. kelionės organizatoriui būtų panaikintas kelionės organizatoriaus pažymėjimas;

9.2. kelionės organizatorius taptų nemokus;

9.3. kelionės organizatoriui būtų iškelta bankroto byla, pradėtas bankroto procesas neteismine tvarka arba jis būtų likviduotas Lietuvos Respublikos įstatymų nustatyta tvarka;

9.4. kelionės organizatorius, sudaręs turizmo paslaugų teikimo sutartį, savo turistui nesuteiktų kelionės organizavimo paslaugų ir negrąžintų sumokėtos sumos.

10. Nedraudiminiais įvykiais laikomi:

10.1. visi turizmo paslaugų teikimo sutartyje nustatyti atvejai, pagal kuriuos kelionės organizatorius neatsako savo turistui;

10.2. žalos atlyginimas turistui dėl kelionės organizatoriaus suteiktų paslaugų kokybės;

10.3. kelionės organizatoriaus prievolės, atsiradusios ne laidavimo draudimo sutarties galiojimo laikotarpiu;

10.4. atvejai, kai reikia atlyginti neturtinę žalą.

III. KELIONĖS ORGANIZATORIAUS PRIEVOLIŲ ĮVYKDYMO LAIDAVIMO DRAUDIMO SUMA

11. Kelionės organizatoriaus prievolių įvykdymo laidavimo draudimo suma nustatoma atsižvelgiant į kelionės organizatoriaus per praėjusius metus gautas įplaukas pagal visas turizmo paslaugų teikimo sutartis, sudarytas kelionėms į užsienį, ir laikantis šių nuostatų:

11.1. minimali kelionės organizatoriaus prievolių įvykdymo laidavimo draudimo suma yra 100000 litų;

11.2. jeigu kelionės organizatoriaus metinės įplaukos pagal visas turizmo paslaugų teikimo sutartis, sudarytas kelionėms į užsienį, neviršija 4 mln. litų, kelionės organizatorių prievolių įvykdymo laidavimo draudimo suma nustatoma pagal šių Taisyklių priedą;

11.3. jeigu kelionės organizatoriaus metinės įplaukos pagal visas turizmo paslaugų teikimo sutartis, sudarytas kelionėms į užsienį, viršija 4 mln. litų, prievolių įvykdymo laidavimo draudimo suma yra 5 procentai nuo kelionės organizatoriaus metinių įplaukų sumos.

12. Įmonės, įstaigos arba užsienio šalies įmonės filialo, kuris pirmą kartą arba po vienerių metų ar ilgesnio laikotarpio vėl pradeda teikti kelionės organizavimo paslaugas, kelionės organizatoriaus prievolių įvykdymo laidavimo draudimo suma apskaičiuojama pagal planuojamas kelionės organizatoriaus metines įplaukas (verslo planą), vadovaujantis šių Taisyklių  11 punkto nuostatomis.

13. Pasikeitus duomenims, pateiktiems apskaičiuojant draudimo sumą, ir keičiantis draudimo rizikai, draudimo suma gali būti keičiama.

IV. KELIONĖS ORGANIZATORIAUS PRAŠYMAS SUDARYTI LAIDAVIMO DRAUDIMO SUTARTĮ

14. Kelionės organizatorius, norėdamas sudaryti laidavimo draudimo sutartį, užpildo draudiko nustatytos formos prašymą. 

15. Prašymas laikomas sudedamąja laidavimo draudimo sutarties dalimi. Kelionės organizatoriaus prašymas turi būti pasirašytas kelionės organizatoriaus vadovo ar jo įgalioto asmens ir patvirtintas antspaudu, jeigu kelionės organizatorius privalo jį turėti.  Jeigu po laidavimo draudimo sutarties sudarymo nustatoma, kad kelionės organizatorius pateikė draudikui žinomai melagingą informaciją apie aplinkybes, galinčias turėti esminės įtakos draudimo rizikai įvertinti, draudikas turi teisę reikalauti pripažinti laidavimo draudimo sutartį negaliojančia, išskyrus atvejus, kai aplinkybės, kurias kelionės organizatorius nuslėpė, išnyko iki draudiminio įvykio ar neturėjo įtakos draudiminiam įvykiui.

16. Prieš sudarydamas laidavimo draudimo sutartį, kelionės organizatorius privalo raštu atsakyti į draudiko raštu pateiktą paklausimą dėl kelionės organizatoriui žinomos informacijos apie aplinkybes, galinčias turėti esminės įtakos draudimo rizikai, jeigu tos aplinkybės nėra ir neturi būti žinomos draudikui.

17. Kartu su prašymu turi būti pateikti šie dokumentai:

17.1. jeigu įmonė, įstaiga ar užsienio valstybės juridinio asmens filialas ilgiau nei vienerius metus veikia kaip kelionės organizatorius:

17.1.1. praėjusių metų finansinės atskaitomybės dokumentai;

17.1.2. Statistikos departamentui prie Lietuvos Respublikos Vyriausybės teikiamų kelionės organizatoriaus keturių paskutinių ketvirčių ataskaitų (forma F-09) kopijos;

17.1.3. įmonės, įstaigos ar užsienio valstybės juridinio asmens filialo registravimo pažymėjimo ir Turizmo departamento išduoto kelionės organizatoriaus  pažymėjimo kopija;

17.2. jeigu įmonė, įstaiga ar užsienio valstybės juridinio asmens filialas veikia ilgiau nei vienerius metus ir nori pradėti dirbti kaip kelionės organizatorius:

17.2.1. praėjusių metų finansinės atskaitomybės dokumentai;

17.2.2. pirmų kelionės organizatoriaus veiklos metų verslo planas;

17.2.3. įmonės, įstaigos ar užsienio valstybės juridinio asmens filialo registravimo pažymėjimo kopija;

17.3. jeigu įmonė, įstaiga ar užsienio valstybės juridinio asmens filialas įsteigtas mažiau kaip prieš metus ir nori pradėti dirbti kaip kelionės organizatorius:

17.3.1. pirmų kelionės organizatoriaus veiklos metų verslo planas;

17.3.2. įmonės, įstaigos ar užsienio valstybės juridinio asmens filialo registravimo pažymėjimo kopija.

18. Draudikas turi teisę tikrinti kelionės organizatoriaus pateiktų duomenų ir dokumentų teisingumą, bet kuriuo metu pareikalauti įmonės, įstaigos ar užsienio valstybės juridinio asmens filialo finansinių ataskaitų.

V. LAIDAVIMO DRAUDIMO SUTARTIES SUDARYMAS

19. Draudikas, gavęs iš įmonės, įstaigos ar užsienio valstybės juridinio asmens filialo visus reikiamus dokumentus, ne vėliau kaip per 10 dienų  privalo sudaryti laidavimo draudimo  sutartį, išskyrus šių Taisyklių 6 punkte nurodytus atvejus. 

20. Sudarydamas laidavimo draudimo sutartį ir jos galiojimo metu draudikas privalo suteikti kelionės organizatoriui šią informaciją: nurodyti draudiko pavadinimą, draudimo įmonės rūšį, buveinę, draudiko padalinio ar draudiko atstovo adresą (jeigu draudimo sutartis sudaroma ne draudiko buveinėje), iš laidavimo draudimo sutarties kylančių ar su ja susijusių ginčų sprendimo tvarką, informuoti apie draudiko elgesį, jeigu kelionės organizatorius pažeistų sutarties sąlygas, galimus draudimo rizikos padidėjimo atvejus, taip pat suteikti kitą draudimo veiklą reglamentuojančiuose teisės aktuose nurodytą informaciją.

21. Laidavimo draudimo sutartis pasirašoma 3 egzemplioriais, turinčiais vienodą juridinę galią: vienas egzempliorius atitenka draudikui, kitas – kelionės organizatoriui, trečias – Turizmo departamentui.

VI. LAIDAVIMO DRAUDIMO ĮMOKOS APSKAIČIAVIMO IR MOKĖJIMO PAGRINDAI, TERMINAI IR TERMINŲ NESILAIKymo padariniai 

22. Draudimo įmoką nustato draudikas atsižvelgdamas į draudimo rizikos dydį, draudimo sumą ir laidavimo draudimo sutarties sudarymo terminą. 

23. Draudimo įmoka yra vienkartinė ir mokama iš karto. 

24. Draudikas turi teisę sumažinti draudimo įmoką, jeigu kelionės organizatorius įkeičia turtą. Visas išlaidas, susijusias su turto įkeitimu, apmoka pats kelionės organizatorius, jeigu kitaip nenustatyta laidavimo draudimo sutartyje.

25. Padidėjus draudimo rizikai, kelionės organizatorius nedelsdamas, bet ne vėliau kaip per 5 darbo dienas nuo draudimo rizikos padidėjimo, privalo raštu pranešti apie tai draudikui. Padidėjus draudimo rizikai, kelionės organizatorius privalo sumokėti papildomą draudimo įmoką. Sudarydamas laidavimo draudimo sutartį, draudikas raštu privalo nurodyti kelionės organizatoriui, kaip bus apskaičiuojamas papildomos draudimo įmokos dydis.

26. Draudimo rizikos padidėjimu vadinami atvejai, kai iš esmės pasikeičia draudimo sutartyje numatytos aplinkybės, dėl kurių padidėja ar gali padidėti draudimo rizika.

27. Išnykus padidėjusiai draudimo rizikai, kelionės organizatorius atleidžiamas nuo pareigos mokėti papildomą draudimo įmoką už tą riziką nuo jos išnykimo dienos. Apie padidėjusios draudimo rizikos išnykimą kelionės organizatorius privalo per vieną mėnesį informuoti draudiką. Šiuo atveju kelionės organizatorius turi teisę reikalauti, kad būtų grąžinta papildoma draudimo įmoka už likusį laidavimo draudimo sutarties galiojimo laiką.

28. Jeigu laidavimo draudimo sutarties galiojimo metu iš esmės pasikeičia laidavimo draudimo sutartyje nustatytos aplinkybės, dėl kurių sumažėja ar gali sumažėti draudimo rizika, kelionės organizatorius dėl draudimo rizikos sumažėjimo turi teisę reikalauti sumažinti draudimo įmoką. Jeigu draudikas tokiu atveju nesutinka sumažinti draudimo įmokos, kelionės organizatorius turi teisę kreiptis į teismą dėl laidavimo draudimo sutarties sąlygų pakeitimo ar nutraukimo iš esmės pasikeitus aplinkybėms.

VII. LAIDAVIMO DRAUDIMO SUTARTIES GALIOJIMO TERMINAI

29. Laidavimo draudimo sutartis įsigalioja nuo joje nurodytos datos, bet ne anksčiau, nei kelionės organizatorius sumoka draudikui draudimo įmoką, nustatytą laidavimo draudimo sutartyje.

30. Atskiru susitarimu draudikas ir kelionės organizatorius gali susitarti, kad draudikas suteiktų kelionės organizatoriui laikinąją draudimo apsaugą, kol nėra baigtas draudimo rizikos įvertinimas arba nėra galutinai susitarta dėl draudimo įmokos dydžio. Laikinoji draudimo apsauga pasibaigia nuo susitarime nurodytos datos. Laikinosios draudimo apsaugos galiojimo laikotarpiu taikomos visos šių Taisyklių nuostatos. Apie laikinosios draudimo apsaugos suteikimą informuojamas Turizmo departamentas.

31. Laidavimo draudimo sutartis sudaroma ne ilgesniam kaip vienerių metų laikotarpiui.

32. Laidavimo draudimo sutartis pasibaigia:

32.1. kai pasibaigia laidavimo draudimo sutartyje nustatytas draudimo sutarties galiojimo terminas;

32.2. kai mokama draudimo sumos dydžio draudimo išmoka arba kelių išmokėtų draudimo išmokų suma pasiekia laidavimo draudimo sutartyje nurodytą draudimo sumą;

32.3. kai sutartis nutraukiama šalių susitarimu;

32.4. kitais Lietuvos Respublikos civiliniame kodekse (Žin., 2000, Nr. 74-2262) nurodytais atvejais.

VIII. LAIDAVIMO DRAUDIMO SUTARTIES NUTRAUKIMO SĄLYGOS

33. Kelionės organizatorius turi teisę nutraukti laidavimo draudimo sutartį bet kuriuo atveju, raštu įspėjęs draudiką ir Turizmo departamentą prieš vieną mėnesį iki laidavimo draudimo sutarties nutraukimo dienos. Iki laidavimo draudimo sutarties nutraukimo dienos kelionės organizatorius, jeigu jis nenutraukia kelionių organizavimo veiklos, privalo pasirūpinti, kad kitas draudikas jam suteiktų draudimo apsaugą, kuri prasidėtų kitą dieną po laidavimo draudimo sutarties nutraukimo dienos.

34. Kai laidavimo draudimo sutartis nutraukiama kelionės organizatoriaus iniciatyva, draudikas turi grąžinti įmokos dalį, proporcingą likusiam laidavimo draudimo sutarties galiojimo laikui:

34.1. jeigu pagal laidavimo draudimo sutartį nebuvo išmokėta draudimo išmoka, iš grąžintinos įmokos dalies išskaičiuojamos laidavimo draudimo sutarties sudarymo ir vykdymo išlaidos – ne mažiau kaip 10 procentų grąžintinos sumos;

34.2. jeigu pagal laidavimo draudimo sutartį naudos gavėjui buvo išmokėta draudimo išmoka, iš grąžintinos įmokos dalies proporcingai išskaičiuojama(-os) išmokėta(-os) 
suma(-os), taip pat laidavimo draudimo sutarties sudarymo ir vykdymo išlaidos – ne mažiau kaip 10 procentų grąžintinos sumos.

35. Kai laidavimo draudimo sutartis nutraukiama kelionės organizatoriaus reikalavimu dėl draudiko kaltės (t.y. pažeidus laidavimo draudimo sutarties sąlygas), kelionės organizatoriui grąžinama visa sumokėta draudimo įmoka.

36. Laidavimo draudimo sutarties nutraukimas neatleidžia draudiko ir kelionės organizatoriaus nuo atsakomybės už laidavimo draudimo sutarties galiojimo laikotarpį.

IX. TEISĖ Į DRAUDIMO IŠMOKĄ

37. Teisę reikalauti iš draudiko, kad būtų išmokėta draudimo išmoka, turi laidavimo draudimo sutarties naudos gavėjas – Turizmo departamentas. 

38. Teisę į draudimo išmoką turi tik kelionės organizatoriaus turistai, sudarę su kelionės organizatoriumi laidavimo draudimo sutarties galiojimo laikotarpiu turizmo paslaugų teikimo sutartį.

39. Kelionės organizatoriaus turistas dėl draudimo išmokos turi teisę kreiptis į Turizmo departamentą tik tuo atveju, jeigu kelionės organizatorius jo reikalavimus patenkina tik iš dalies:

39.1. šių Taisyklių 40.1 punkte nurodytu atveju – kai kelionės organizatorius, gavęs oficialių užsienio valstybinių turizmo institucijų rašytinį pranešimą, kad Lietuvos Respublikos kelionės organizatoriaus turistas negali grįžti į Lietuvos Respubliką, nes kelionės organizatorius nevykdo ar negali įvykdyti savo prievolių pagal turizmo paslaugų teikimo sutartį, per vieną darbo dieną nesiima priemonių kelionės organizatoriaus turistui sugrąžinti į Lietuvos Respubliką.

Šiuo atveju oficialios užsienio valstybinės turizmo institucijos siunčia Turizmo departamentui ir kelionės organizatoriui rašytinį pranešimą apie tokios būklės  susidarymą. Jeigu kelionės organizatorius savo prievolių neįvykdo per vieną darbo dieną nuo rašytinio pranešimo išsiuntimo faksimiliniu ryšiu dienos, kelionės organizatoriaus turistas kitą dieną turi raštu informuoti apie tai Turizmo departamentą;

39.2. šių Taisyklių 40.2 ir 40.3 punktuose nurodytais atvejais – kai kelionės organizatorius iki galo nepatenkina kelionės organizatoriaus turisto reikalavimo per turizmo paslaugų teikimo sutartyje nurodytą laiką.

Šiais atvejais kelionės organizatoriaus turistas pateikia Turizmo departamentui rašytinį prašymą ir turizmo paslaugų teikimo sutartį, o 40.2 punkte nurodytu atveju – dar ir apgyvendinimo, maitinimo išlaidas patvirtinančius dokumentus ir (ar) savarankiško sugrįžimo į išvykimo vietą Lietuvos Respublikoje, nurodytą turizmo paslaugų teikimo sutartyje,
bilietą(-us);

39.3. šių Taisyklių 40.4 punkte nurodytu atveju – kai kelionės organizatorius turistui nesumoka pinigų per raginime įvykdyti teismo sprendimą nustatytą terminą.

Šiuo atveju kelionės organizatoriaus turistas pateikia Turizmo departamentui rašytinį prašymą ir teismo sprendimo kopiją.

X. LAIDAVIMO DRAUDIMO IŠMOKŲ MOKĖJIMAS

40. Kelionės organizatoriaus prievolių įvykdymo laidavimo draudimo išmokos mokamos šiais atvejais (vienu ar keliais):

40.1. už Lietuvos Respublikos teritorijos ribų esančio ir neturinčio galimybės savarankiškai grįžti į Lietuvos Respubliką kelionės organizatoriaus turisto organizuoto grąžinimo į išvykimo vietą Lietuvos Respublikoje išlaidoms, su tuo susijusioms kitoms pagrįstoms išlaidoms apmokėti ir kelionės organizatoriaus turisto negautų pagal turizmo paslaugų teikimo sutartį apmokėtų paslaugų vertei atlyginti, kai kelionės organizatorius nevykdo ar negali įvykdyti savo prievolių pagal turizmo paslaugų teikimo sutartį dėl šių Taisyklių 9 punkte nurodytų priežasčių (vienos ar kelių);

40.2. visoms dokumentais pagrįstoms kelionės organizatoriaus turisto apgyvendinimo, maitinimo išlaidoms ir (ar) savarankiško sugrįžimo į išvykimo vietą Lietuvos Respublikoje, nurodytą turizmo paslaugų teikimo sutartyje, išlaidoms apmokėti ir negautų pagal turizmo paslaugų teikimo sutartį apmokėtų paslaugų vertei atlyginti, kai kelionės organizatorius neįvykdė ar negalėjo įvykdyti savo prievolių pagal turizmo paslaugų teikimo sutartį dėl šių Taisyklių 9 punkte nurodytų priežasčių (vienos ar kelių);

40.3. kelionės organizatoriaus turisto pagal turizmo paslaugų teikimo sutartį kelionės organizatoriui sumokėtai sumai grąžinti, kai kelionės organizatorius nevykdo ar negali įvykdyti savo prievolių pagal turizmo paslaugų teikimo sutartį dėl šių Taisyklių 9 punkte nurodytų priežasčių (vienos ar kelių);

40.4. kelionės organizatoriaus turistui Lietuvos Respublikos teismo priteistiems turtiniams nuostoliams, susidariusiems dėl to, kad kelionės organizatorius neįvykdė ar negalėjo įvykdyti savo prievolių (arba įvykdė ne visas prievoles) kelionės organizatoriaus turistui pagal turizmo paslaugų teikimo sutartį dėl šių Taisyklių 9 punkte nurodytų priežasčių (vienos ar kelių), apmokėti.

41. Draudimo išmoka mokama pagal naudos gavėjo – Turizmo departamento raštą–reikalavimą jame nurodytiems asmenims (kelionės organizatoriaus turistui, Turizmo departamentui ar jo įgaliotam asmeniui). Prie šio rašto pridedami reikalavimo sumokėti draudimo išmoką pagrįstumą patvirtinantys dokumentai (šių Taisyklių 40.1 punkte nurodytu atveju dokumentai pateikiami kelionės organizatoriaus turistą grąžinus į Lietuvos Respubliką):

41.1. šių Taisyklių 9.1–9.4 punktuose nurodytą atvejį patvirtinančio dokumento kopija;

41.2. turizmo paslaugų teikimo sutarties kopija;

41.3. kelionės organizatoriaus turisto rašytinis prašymas Turizmo departamentui (šių Taisyklių 40.1 punkte nurodytu atveju – tik tada, kai kelionės organizatoriaus turistas reikalauja atlyginti negautų apmokėtų pagal turizmo paslaugų teikimo sutartį paslaugų vertę);

41.4. kelionės organizatoriaus rašytinis paaiškinimas, ar pagrįsti kelionės organizatoriaus turisto reikalavimai (jeigu kelionės organizatorius pateikia šį paaiškinimą per Turizmo departamento nustatytą laiką);

41.5. šių Taisyklių 40.1 punkte nurodytu atveju – kelionės organizatoriaus turisto transporto, kuriuo jis buvo grąžintas į Lietuvos Respubliką, bilietas arba transporto nuomos sutartis, vizos pratęsimo išlaidos, apgyvendinimo ir maitinimo sąskaitos ir Turizmo departamento ar jo įgalioto asmens komandiruotės, pašto, telefono išlaidas patvirtinantys dokumentai;

41.6. šių Taisyklių 40.2 punkte nurodytu atveju – kelionės organizatoriaus turisto apgyvendinimo ir maitinimo išlaidas patvirtinantys dokumentai ir (ar) transporto, kuriuo jis savarankiškai grįžo į Lietuvos Respubliką, bilietas(-ai);

41.7. šių Taisyklių 40.4 punkte nurodytu atveju – teismo sprendimo kopija.

42. Šių Taisyklių 40.1 punkte nurodytu atveju negautų paslaugų vertė kelionės organizatoriaus turistui atlyginama tik tuomet, jeigu organizuoto grąžinimo į Lietuvos Respubliką išlaidos neviršija turizmo paslaugų teikimo sutartyje nurodytos organizuotos turistinės kelionės (turizmo paslaugų rinkinio) kainos.

43. Kelionės organizatoriaus turistų reikalavimai per visą laidavimo draudimo sutarties galiojimo laikotarpį tenkinami tokiu eiliškumu, kokiu jie buvo pateikti.

44. Jeigu bendra kelionės organizatoriaus grupės turistų pareikštų reikalavimų suma yra didesnė už kelionės organizatoriaus įgytą laidavimo draudimo sutartyje nustatytą draudimo sumą ar jos likutį, lėšos pirmiausia skiriamos šių Taisyklių 40.1 punkte nurodytam atvejui apmokėti, o kita suma (šių Taisyklių 40.2–40.4 punktuose nurodytiems atvejams ir 40.1 punkte nurodytu atveju – negautų paslaugų vertei atlyginti) paskirstoma proporcingai kelionės organizatoriaus turistų pareikštų reikalavimų dydžiui.

           45. Jeigu kelionės organizatoriaus turimos draudimo sumos ar jos likučio (tais atvejais, kai kelionės organizatoriui yra iškelta bankroto byla arba jis yra likviduotas) nepakanka šių Taisyklių 40.1 punkte nurodytu atveju turisto grąžinimo į Lietuvos Respubliką išlaidoms apmokėti, trūkstamas kelionės organizatoriaus turisto organizuoto grąžinimo į Lietuvos Respubliką išlaidas Turizmo departamentui ar jo įgaliotam asmeniui po grąžinimo į išvykimo vietą Lietuvos Respublikoje apmoka pats kelionės organizatoriaus turistas.

46. Pagal Turizmo departamento raštą–reikalavimą  draudimo išmokos mokamos tik už tas prievoles, kurios atsirado iki laidavimo draudimo sutarties pasibaigimo dienos.

XI. LAIDAVIMO DRAUDIMO IŠMOKOS DYDIS IR JO NUSTATYMAS

47. Šių Taisyklių 40.1 punkte nurodytu atveju draudimo išmokų dydis:

47.1. nustatomas pagal Turizmo departamentui pateiktus dokumentus, nurodytus šių Taisyklių 41.5 punkte;

47.2. maksimalus draudimo išmokos už negautas paslaugas kelionės organizatoriaus turistui dydis negali viršyti skirtumo tarp turizmo paslaugų teikimo sutartyje nurodytos kainos ir visų pagrįstų grąžinimo į išvykimo vietą Lietuvos Respublikoje išlaidų. Išmokos dydis nustatomas remiantis kelionės organizatoriaus turisto rašytiniu prašymu, kuriame turi būti nurodyta, kokių prievolių pagal turizmo paslaugų teikimo sutartį kelionės organizatorius neįvykdė, taip pat turizmo paslaugų teikimo sutartimi ir kelionės organizatoriaus rašytiniu paaiškinimu, ar pagrįsti kelionės organizatoriaus turisto reikalavimai (jeigu kelionės organizatorius šį paaiškinimą pateikia per Turizmo departamento nustatytą laiką).

48. Šių Taisyklių 40.2 ir 40.3 punktuose nurodytais atvejais draudimo išmokų dydis kelionės organizatoriaus turistui negali viršyti turizmo paslaugų teikimo sutartyje nurodytos kelionės kainos ir yra nustatomas pagal:

48.1. kelionės organizatoriaus turisto sudarytą turizmo paslaugų teikimo sutartį su kelionės organizatoriumi per laidavimo draudimo sutarties galiojimo laikotarpį; 

48.2. kelionės organizatoriaus turisto Turizmo departamentui pateiktą rašytinį prašymą, kuriame turi būti nurodyta, kokių prievolių pagal turizmo paslaugų teikimo sutartį kelionės organizatorius neįvykdė;

48.3. kelionės organizatoriaus rašytinį paaiškinimą, ar pagrįsti kelionės organizatoriaus turisto reikalavimai (jeigu kelionės organizatorius šį paaiškinimą pateikia per Turizmo departamento nustatytą laiką);

48.4. papildomai pateikiamus po turizmo paslaugų sutartyje nurodytos kelionės pasibaigimo dienos apgyvendinimo ir maitinimo išlaidas patvirtinančius dokumentus ir (ar) grįžimo į Lietuvos Respubliką bilietą – šių Taisyklių 40.2 punkte nurodytu atveju.

49. Šių Taisyklių 40.4 punkte nurodytu atveju draudimo išmokų dydis yra kelionės organizatoriaus turistui teismo priteista suma.

50. Per laidavimo draudimo sutarties galiojimo laikotarpį išmokėta bendra draudimo išmokų suma negali būti didesnė už laidavimo draudimo sutartyje nurodytą draudimo sumą.

51. Jeigu kelionės organizatorius yra sudaręs savo prievolių įvykdymo laidavimo draudimo sutartį ir su kitu draudiku, draudikas atlygina žalą proporcingai, kad bendra draudimo išmoka neviršytų viso nuostolių dydžio.

52. Draudikas turi teisę nemokėti draudimo išmokos ar ją sumažinti, jeigu kelionės organizatoriaus turistas gavo visą ar dalinį žalos atlyginimą iš kelionės organizatoriaus arba kito asmens. Draudikas privalo įrodyti aplinkybes, atleidžiančias jį nuo draudimo išmokos mokėjimo ar suteikiančias teisę sumažinti draudimo išmoką.

53. Jeigu įvykis yra draudiminis, o Turizmo departamentas ir draudikas nesutaria dėl draudimo išmokos dydžio, Turizmo departamento reikalavimu draudikas privalo išmokėti sumą, lygią šalių neginčijamai draudimo išmokai, jeigu tikslus nuostolių dydžio nustatymas užtrunka ilgiau kaip 3 mėnesius.

54. Draudikas, gavęs Turizmo departamento raštą–reikalavimą, šių Taisyklių 40.1 punkte nurodytu atveju pinigus išmoka per vieną darbo dieną nuo reikalavimo gavimo dienos, o 40.2–40.4 punktuose nurodytais atvejais  draudimo išmokos mokamos:

54.1. kelionės organizatoriaus turistui – ne vėliau kaip per 7 dienas;

54.2. Turizmo departamentui arba jo įgaliotam asmeniui – ne vėliau kaip per 15 dienų nuo tos dienos, kai gaunama visa informacija, reikšminga nustatant draudiminio įvykio faktą, aplinkybes, padarinius ir draudimo išmokos dydį. 

55. Draudikas, neišmokėjęs Turizmo departamentui ar jo rašte–reikalavime nurodytiems asmenims draudimo išmokos šių Taisyklių 54 punkte nustatytais terminais, moka už pradelstą laikotarpį 5 procentus metinių palūkanų.

56. Kelionės organizatoriaus sutartinių pareigų pagal laidavimo draudimo sutartį pažeidimas negali turėti įtakos kelionės organizatoriaus turistui mokamos draudimo išmokos dydžiui.

XII. KELIONĖS ORGANIZATORIAUS TEISĖS IR PAREIGOS

57. Kelionės organizatorius kiekvienoje turizmo paslaugų teikimo sutartyje privalo nurodyti draudimo liudijimo (poliso) numerį ir jo galiojimą datą.

58. Laidavimo draudimo sutarties galiojimo metu kelionės organizatorius privalo:

58.1. pasibaigus ketvirčiui, per 40 dienų pristatyti draudikui teikiamos Statistikos departamentui prie Lietuvos Respublikos Vyriausybės ketvirčio ataskaitos (forma F-09) kopiją, metinės finansinės atskaitomybės dokumentus ir suteikti kitą informaciją, susijusią su  savo prievolių įvykdymo laidavimo draudimu;

58.2. pateikti informaciją apie sudarytas ar ketinamas sudaryti tos pačios rūšies draudimo sutartis.

59. Įvykus draudiminiam įvykiui, kelionės organizatorius privalo:

59.1. nedelsdamas, bet ne vėliau kaip kitą darbo dieną, pranešti Turizmo departamentui ir draudikui apie draudiminį įvykį ir su juo susijusius veiksmus;

59.2. imtis jam prieinamų protingų priemonių žalai sumažinti, laikydamasis draudiko nurodymų, jeigu tokie nurodymai buvo duoti. Būtinas išlaidas, kelionės organizatoriaus turėtas stengiantis išvengti žalos, ją sumažinti arba vykdant draudiko nurodymus, atlygina draudikas net ir tuo atveju, jeigu atitinkamos priemonės neduoda teigiamo rezultato. Tokios išlaidos atlyginamos neatsižvelgiant į tai, kad išlaidos kartu su žalos dydžiu viršija draudimo sumą. Kelionės organizatorius turi padėti draudikui nustatyti draudiminio įvykio aplinkybes, taip pat privalo pateikti išsamius ir teisingus pranešimus apie žalą ir visus faktus, susijusius su draudiminiu įvykiu. Kelionės organizatorius turi pateikti draudikui visus dokumentus, kurie, draudiko nuomone, yra reikšmingi tiriant ir vertinant draudiminį įvykį;

59.3. pateikti draudikui visą su draudiminiu įvykiu susijusią informaciją, nelaikydamas jos komercine paslaptimi.

60. Visi pranešimai ar paaiškinimai Turizmo departamentui ir draudikui pateikiami raštu. 

61. Kelionės organizatorius be draudiko rašytinio sutikimo neturi teisės perduoti šiose Taisyklėse nustatytų teisių ir įsipareigojimų tretiesiems asmenims.

62. Kelionės organizatorius turi teisę nutraukti draudimo sutartį šiose Taisyklėse nustatyta tvarka.

XIII. TURIZMO DEPARTAMENTO TEISĖS IR PAREIGOS

63. Turizmo departamentas kontroliuoja, ar kelionės organizatorius užtikrina kelionės organizatoriaus prievolių įvykdymą pagal šių Taisyklių nuostatas.

64. Turizmo departamentas turi teisę:

64.1. patikrinti, ar kelionės organizatoriaus laidavimo draudimo sutartyje nurodyta draudimo suma tinkamai apskaičiuota pagal šių Taisyklių reikalavimus ir deramai užtikrina prievolių įvykdymą; 

64.2. pareikalauti iš kelionės organizatoriaus sudaryti papildomą laidavimo draudimo sutartį, jeigu buvo apskaičiuota per maža kelionės organizatoriaus prievolių įvykdymo laidavimo draudimo suma.

65. Patikrinimui atlikti Turizmo departamentas turi teisę gauti iš kelionės organizatoriaus šių Taisyklių 17 punkte nurodytus dokumentus, prireikus – ir papildomą informaciją.

66. Draudiminio įvykio atveju Turizmo departamentas privalo nedelsdamas informuoti draudiką.

67. Turizmo departamentas kartu su raštu–reikalavimu privalo pateikti draudikui visus dokumentus, pagal kuriuos buvo apskaičiuota rašte–reikalavime nurodyta draudimo išmokos suma (išskyrus šių Taisyklių 40.1 punkto nurodytą atvejį, kai dokumentai pateikiami sugrąžinus kelionės organizatoriaus turistą į Lietuvos Respubliką).

XIV. DRAUDIKO TEISIŲ IR PAREIGŲ PAGAL DRAUDIMO SUTARTĮ PERLEIDIMAS

68. Draudikas Lietuvos Respublikos įstatymų nustatyta tvarka turi teisę perleisti savo teises ir pareigas pagal laidavimo draudimo sutartis kitam(-iems) draudikui(-ams).

69. Apie ketinimą perleisti savo teises ir pareigas draudikas turi informuoti kelionės organizatorių Lietuvos Respublikos draudimo įstatymo (Žin., 1996, Nr. 73-1742) nustatyta tvarka.

70. Jeigu kelionės organizatorius raštu pateikia prieštaravimą (nesutikimą) dėl draudiko ketinimo perleisti teises ir pareigas pagal laidavimo draudimo sutartį kitam(-iems)     draudikui(-ams), laidavimo draudimo sutartis nutraukiama prieš terminą. Draudikas prieš 30 kalendorinių dienų raštu praneša kelionės organizatoriui ir Turizmo departamentui apie laidavimo draudimo sutarties nutraukimą. Šiuo atveju draudikas turi teisę į draudimo įmokos dalį už suteiktą draudimo apsaugą. 

XV. GINČŲ SPRENDIMAS

71. Visi ginčai, kylantys tarp kelionės organizatoriaus ir draudiko arba tarp Turizmo departamento ir draudiko, sprendžiami Lietuvos Respublikos įstatymų nustatyta tvarka.

___________________

Kelionės organizatoriaus prievolių

įvykdymo užtikrinimo draudimo taisyklių

priedas

KELIONĖS ORGANIZATORIAUS PRIEVOLIŲ ĮVYKDYMO LAIDAVIMO DRAUDIMO SUMOS NUSTATYMAS

(litais)

	Metinių įplaukų pagal visas turizmo paslaugų teikimo sutartis suma

